የአክራሪዎችን ሴራ ለመከላከል የወጣቶችና ሴቶችን ህገ-መንግስታዊና ሃይማኖታዊ ግንዘቤ ማሳደግ ያስፈልጋል
አዲስ አበባ፤ ነሐሴ 2/2005 (ዋኢማ) – ሃይማኖትን ሽፋን በማድረግ የሚካሄደውን ፀረ-ሰላም እንቅስቃሴ ለመከላከል የወጣቶችና ሴቶችን ህገ-መንግስታዊና ሃይማኖታዊ ግንዛቤ ማሳደግ እንደሚገባ የቤኒሻንጉል ጉሙዝ ክልል ርዕስ መስተዳድር አስገነዘቡ፡፡አክራሪነት መከላከል በሚቻልበት ሁኔታ ላይ ትናንት በአሶሳ ከተማ ሕዝባዊ ኮንፍራንስ ተካሂዷል፡፡ የቤኒሻንጉል ጉሙዝ ክልል ርዕስ መስተዳድር አቶ አህመድ ናስር እንደተናገሩት በሀገሪቱ የተለያዩ አካባቢዎች የሚታየው አክራሪነት የሰላም፣ የልማትና መልካም አስተዳደር እንቅፋት ነው፡፡ በቤኒሻንጉል ጉሙዝ ክልል ፀረ-ሰላም እንቅስቃሴ ለማካሄድ ውስጥ ውስጡን የሚካሄድ እንቅስቃሴ እንዳለ መስተዳድሩ የደረሰበት መሆኑን ጠቁመዋል፡፡ አክራሪዎች በሃይማኖት ሽፋን ድብቅ የፖለቲካ አጃንዳቸውን ለማሳካት ዋነኛ የልማት ሃይል የሆኑ ወጣቶችና እንዲሁም ሴቶችን መጠቀሚያ ለማድረግ እንደሚሞክሩም ተናግረዋል፡፡ ወጣቶችና ሴቶች በፌደራልና ክልል ህገ-መንግስት ላይ የጠለቀ ግንዛቤ እንዲይዙ በማድረግ የመንግስት አመራሮች ያለባቸውን ከፍተኛ ሃላፊነት እንዲወጡ አስገንዝበዋል፡፡ የሃይማኖት አባቶች ደግሞ በቅዱስ መጽሀፍቶቻቸው መሰረት በማስተማር መቻቻልና መከባበር ተጠናክሮ እንዲቀጥል ከመቼውም ጊዜ በላይ የተጠናከረ ትምህርት መስጠት እንዳለባቸው አሳስበዋል፡፡ የሃይማኖት ተቋማት ለሀገሪቱ ልማት የራሳቸው ድርሻ እንዳላቸው ያመለከቱት ርዕሰ መስተዳድሩ መንግስት በሰላም ፣በልማት፣በደህንነትና ፀጥታ ላይ ከሃይማኖት ተቋማት ጋር እየሰራ ይገኛል ብለዋል፡፡ አክራሪ ሃይሎች ግን ይህንን ሁኔታ ‘‘ መንግስት ህገ-መንግስቱን በመቃረን በሃይማኖት ጉዳይ ጣልቃ ገባ ’’ በሚል የተሳሳተ መንገድ ቢቀሰቅሱም መንግስት በሀገራዊ ጉዳዮች ላይ ተቀናጅቶ መስራቱን እንደሚቀጥል አስታውቀዋል፡፡ በኮንፍራንሱ የተሳተፉ የኦርቶዶክስ ፣እስልምናና የሌሎች ሃይማኖቶች መሪዎች ሰሞኑን በሀገሪቱ በተለያዩ አካባቢዎች የተፈጸሙት ህገ-ወጥ ድርጊቶች የትኛውንም ሃይማኖት አይወክሉም ብለዋል፡፡ ሀገሬን እወዳለሁ ለሃይማኖቴ ቆሚያለሁ ከሚል ዜጋ ህይወት ማጥፋትና ሰንደቅ አላማ ማቃጠል ፈጽሞ እንደማይጠበቅ አሳስበው ድርጊቱ በግልጽ አክራሪነትን ያሳያል ሲሉም አውግዘዋል፡፡ የሃይማኖት ነፃነት በተከበረበትና መንግስት በሀይማኖት ሃይማኖትም በመንግስት ጉዳይ ጣልቃእንደማይገባ በግልጽ በህገ-መንግስቱ በተቀመጠባት ሃገር ይህ አስፀያፊ ድርጊት ተቀባይነት እንደሌለው ተናግረዋል፡፡ በየተቋማቸው የሃይማኖት ተከታዮቻቸው ድርጊቱን እንዲያወግዙ እንደሚያስተምሩና በአክራሪነት ተሳትፈው የሚገኙ ቢኖሩም ለህግ አሳልፈው ለመስጠት ተስማምተዋል፡፡የክልሉ ሃይማኖቶች ህብረት ምክትል ሰብሳቢ መጋቢ ስብሃት አለምነው ፀጋው በበኩላቸው ህብረቱ በክልሉ የሚገኙ የሰባት ሃይማኖቶች ተከታዮች ግንኙነትን እንደ ኢዜአ ዘገባ ለማጠናከር እየሰራ መሆኑን አስታውቀዋል፡፡ የፌደራል ጉዳዮች ሚኒስቴር ከሃይማኖቶች ህብረት በመተባበር ባዘጋጁት ኮንፍራንስ ከ500 የሚበልጡ የሃይማኖት መሪዎችና ተወካዮች ፣የክልሉ ምክር ቤት አባላትና ከፍተኛ አመራሮች መሳተፋቸውን የኢትዮጵያ ዜና አገልግሎት ዘግቧል፡፡